**Françoise Mbango Etone** (s. 14. huhtikuuta 1976 Yaounde) on kamerunilaissyntyinen kolmiloikkaaja ja pituushyppääjä sekä kaksinkertainen olympiavoittaja. Urallaan hän on edustanut Kamerunia ja vuodesta 2010 lähtien Ranskaa.

Mbango voitti kolmiloikan olympiakultaa Ateenassa 2004 hyppäämällä toisella kierroksella uuden Afrikan ennätyksen 15,30 parantaen samalla omaa ennätystään 25 sentillä. Hän hyppäsi saman tuloksen viimeisellä kierroksella ja kaikkiaan viisi kertaa yli 15 metrin. 

Ennen Ateenaa Françoise Mbango Etone oli voittanut kultaa Afrikan kisojen kolmiloikassa 1999 sekä Afrikan-mestaruuden pituushypyssä ja kolmiloikassa Radésissa 2002. Afrikan-mestaruuskilpailuissa hän oli saanut kolmiloikassa lisäksi pronssia 1996 sekä hopeaa 1998 ja 2000. Hän oli saavuttanut useita muitakin arvokisahopeamitaleja: kolmiloikassa vuosina 1998 ja 2002 Kansainyhteisön kisoissa, 2001 MM-kisoissa, 2003 MM-kisoissa ja 2003 yleisurheilun sisäratojen MM-kilpailuissa sekä pituushypyssä Afrikan kisoissa 1999. Lisäksi hän voitti kolmiloikkakilpailun maailmancupissa 2002 ja oli kolmas GP-finaalissa 2001. IAAF:n yleisurheilufinaalissa vuonna 2003 hän oli kolmas, mutta voitti seuraavana vuonna. Sydneyn olympialaisissa 2000 hän oli kolmiloikassa kymmenes ja Budapestin sisäratojen MM-kilpailuissa 2004 kuudes.

Françoise Mbango Etone on ensimmäinen kamerunilainen yleisurheilija, joka on voittanut mitalin Kansainyhteisön kisoissa, MM-kisoissa ja olympialaisissa.

Syyskuussa 2007 Kamerunin yleisurheiluliitto asetti Mbango Etonen määräämättömäksi ajaksi kilpailukieltoon, koska hän ei osallistunut Afrikan mestaruuskilpailuihin heinäkuussa 2007. Hän palasi kilpakentille vuonna 2008 ja voitti Afrikan-mestaruuden kolmiloikassa. Hän pääsi myös puolustamaan olympiakultaansa Pekingiin. Mbango Etone voittikin kultaa uudella olympiaennätystuloksella 15,39. Hopeamitalisti Tatjana Lebedeva hävisi kamerunilaiselle seitsemän senttimetriä.

Vuonna 2010 Mbango Etone sai Ranskan kansalaisuuden. Huhtikuusta 2012 lähtien hän on saanut edustaa Ranskaa arvokilpailuissa.

Lähteet
-------

* Françoise Mbango Etone Kansainvälinen yleisurheiluliitto.  (englanniksi)

### Viitteet

1. ↑  Athletics All Africa Games Women: Triple Jump *sports123.com*. Viitattu 22.10.2009. (englanniksi)
2. ↑  Athletics African Championships Women: Triple Jump *sports123.com*. Viitattu 22.10.2009. (englanniksi)
3. ↑  Athletics Commonwealth Games Women: Triple Jump *sports123.com*. Viitattu 22.10.2009. (englanniksi)
4. ↑  Athletics All Africa Games Women: Long Jump Julkaisu = sports123.com *sports123.com*. Viitattu 22.10.2009. (englanniksi)
5. ↑  Kolmiloikan olympiavoittaja toistaiseksi kilpailukieltoon  26.9.2007. MTV3. Viitattu 9.10.2007.
6. ↑  Athletics African Championships 2008 at Addis Ababa (eth) Women: Triple Jump *sports123.com*. Viitattu 22.10.2009. (englanniksi)
7. ↑  Mbango Etone retains jump crown *BBC Sports*.  17. elokuuta 2008. BBC. Viitattu 17. elokuuta 2008. (englanniksi)
8. ↑  IAAF News – Newsletter (PDF) (Edition 132)  30.4.2012. IAAF. Viitattu 3.5.2012. (englanniksi)

Aiheesta muualla
----------------

* Françoise Mbango Etone Kansainvälinen olympiakomitea.  (englanniksi)

  

Naisten kolmiloikan olympiavoittajat

|  |
| --- |
| 1996: Inesa Kravets |
2000: Tereza Marinova |
2004: Françoise Mbango Etone |
2008: Françoise Mbango Etone |
2012: Olga Rypakova |
2016: Caterine Ibargüen |
2020: Yulimar Rojas |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |